**רחל יפהר קורות חיים** 17/6/20

רחל נולדה בבואנוס איירס שבארגנטינה ב 7 בפברואר 1936 להוריה סופיה וחיים וולינסקי,כבת זקונים , אחרי 6 אחים ואחיות המבוגרים ממנה בהרבה שנים.

כמו רוב יהודי ארגנטינה , היגרו הוריה מרוסיה הרחוקה. אביה היה חייט ואימה עקרת בית.

הבית היה בית מסורתי, בשכונת פועלים עניה. החיים לא היו קלים. רחל זוכרת לטובה בעיקר את החגים , פסח וראש השנה שנחוגו במסגרת המשפחה המורחבת שכללה גם את משפחות אחיה ואחיותיה. החגים נחוגו לפי כל כללי המסורת היהודית. בכלל הבית היה תמיד מלא ואחיה ואחיותיה בילו הרבה עם ההורים.

כשהגיעה רחל לגיל בית הספר, הסתבר לה שהיא נהנית יותר לשחק ולהשתובב בחוץ מאשר ללמוד ולכן עברה מספר בתי ספר עד סיום בית הספר העממי. היא נזכרת שלמעשה לא חשה אנטישמיות, אף על פי שבית הספר לא היה יהודי.

בגיל 12 מגלה רחל את תנועת השומר הצעיר, באמצעות בוגרי התנועה שהסתובבו בשכונתה. היא גילתה שם עולם חדש של חופש, שמחת נעורים , המון חברה צעירים ששרים, רוקדים ושמחים. היא הצטרפה לקן ומאז בילתה את רוב זמנה בתנועה ולמגינת לב הוריה היא מפסיקה את לימודיה בגיל 15.בתנועה גילתה גם את הציונית ובכלל הכל בה שבה את ליבה. התנועה נחשבה לקומוניסטית דבר שהיה מסוכן באותה עת בארגנטינה.(תקופת פירון).

הסכנה באותה תקופה לא הייתה בגלל אנטישמיות, אלא מסיבות פוליטיות ומתנגדי הנשיא פירון חשו נרדפים. רחל יוצאת לעבודה, לאחר שהפסיקה את הלימודים ומוצאת תעסוקה במפעל תיקים. הוריה ואחיה לא רואים בעין יפה את פעילותה בהשומר הצעיר ועושים הכל על מנת להפסיק את פעילותה בתנועה. עם התבגרותה , הפכה למדריכה והתחילו דיבורים על עליה לישראל. בגיל 17 עוברת קבוצתה להכשרה שבה מתבצעות עבודות חקלאות כהכנה לחיי קבוץ. מאוחר יותר היא מצטרפת לקבוצת בנים שיוצאת "לטיול " לישראל שבעצם אפשר להם לא להתגייס לצבא כאשר הכוונה האמתית היא עליה לארץ והצטרפות לקבוץ. להוריה היא מבטיחה לחזור וכך משיגה את הסכמתם לנסיעה. הקבוצה מפליגה באנייה דרך מרסיי וב 22 בספטמבר 1956, הם מגיעים לישראל, ישירות לקבוץ רשפים. כעבור זמן קצר היא שולחת מכתב להוריה ומודיעה להם שאין בכוונתה לחזור. המשפחה מקבלת את ההודעה בכעס רב, אך רחל ממשיכה בקשרי מכתבים עמם קבלת הפנים ברשפים הייתה יפה ורחל עבדה במחסן הבגדים. ב1957, היא מתגייסת לנח"ל ביחד עם כל הגרעין. לאחר הטירונות היא חוזרת במסגרת של"ת לרשפים ומשם לתקופה מסוימת לשמירות בהיאחזות כרם שלום. ב1959 היא משתחררת מהצבא, חוזרת לרשפים לריכוז מחסן הבגדים.

ב1960 היא נישאת למשה יפהר , חבר גרעין שהגיע מכפר מנחם. ברשפים נולדים ילדיה, חמוטל, אריאל ואמציה. מסיבות שונות, מחליטה המשפחה לעזוב את רשפים וב1967 היא עוברת לכפר מנחם. היא עובדת במטבח, ומסתדרת היטב , אף שלא היה לה מושג בבישול. מבחינה חברתית, היה קשה בהתחלה,

 ובעזרת חברות וחברים היא מצליחה להשתלב. היא עוברת לרכז את מחסן הבגדים ובהמשך את האקונומיה. בכפר מנחם נולד בן הזקונים, עומר והחיים נראו יפים.

במאי 1978 מתהפך עליה ועל משפחתה, עולמם, כאשר בנם השני, אריאל , מתחשמל בעת שהטיס טיסן שנתקל בחוטי מתח גבוה, הוא לא שרד תאונה זו. המשפחה מנסה ללא הצלחה, לחזור לשגרה,. לאחר חצי שנה היא יוצאת לאפעל ללימודי השלמת תיכון ובאותה עת הזוג מתגרש. ב1982, היא יוצאת לנהל את מסעדת הקבוץ הארצי ומצליחה לייצב את חייה.

בשנים הבאות נולדו גם 6 נכדים ואף נין אחד אשר הביאו לרחל את השמחה והשלווה.

רחל הייתה דמות מאד מקובלת בכפר מנחם ועל אף האסון הכבד שפקד את המשפחה, השרתה סביבה תמיד, שמחה ורוגע.

בחדשים האחרונים התרופפה בריאותה והיא עברה לבית הדר שם זכתה לטיפול מסור, כמנהג בית זה.

הקבוץ כולו משתתף בצער המשפחה, יהי זכרה ברוך.

 אמנון